უნივერსიტეტის ღონისძიებების პორტალი

ილიას სახელმწიფო უნივერსიტეტი საქართველოს პარლამენტის პერსონალს გადაამზადებს
2016-02-11 13:00 (Asia/Dubai)
11 თებერვალს, 13:00 საათზე, საქართველოს პარლამენტის თამარ მეფის დარბაზში გაიმართება პროექტის – „ქართული აკადემიის მიერ საკანონმდებლო და პოლიტიკური პროცესების გაძლიერების ხელშეწყობა საქართველოში“ -პრეზენტაცია.
პროექტის ფარგლებში, ილიას სახელმწიფო უნივერსიტეტის საჯარო პოლიტიკის კვლევისა და ტრენინგების ცენტრი (PPRTC) 1 წლის განმავლობაში ეტაპობრივად გადაამზადებს საქართველოს პარლამენტის სხვადასხვა კომიტეტში დასაქმებულ პერსონალს, მონაწილეობას მიიღებს სტრატეგიული დოკუმენტების შემუშავების პროცესში, ხოლო რამდენიმე ახალკურსდამთავრებული საქართველოს პარლამენტის სხვადასხვა კომიტეტში გაივლის სტაჟირებას. პროექტის მიზანია საქართველოში პოლიტიკისა და სამართალწარმოების პროცესების გაუმჯობესება, ასევე – აკადემიური სფეროს ჩართულობის გაზრდა პოლიტიკის ფორმირების პროცესში.
პროექტი ილიას სახელმწიფო უნივერსიტეტისა და ამერიკის შეერთებული შტატების საერთაშორისო განვითარების სააგენტოს (USAID) დემოკრატიული მმართველობის ინიციატივის (GGI) ურთიერთთანამშრომლობით ხორციელდება.
ილიას სახელმწიფო უნივერსიტეტის საჯარო პოლიტიკის კვლევისა და ტრენინგების ცენტრი (PPRTC)
ილიას სახელმწიფო უნივერსიტეტის საჯარო პოლიტიკის კვლევისა და ტრენინგების ცენტრი (PPRTC) 2013 წლის ნოემბერში დაარსდა. მისი მიზანია, ხელი შეუწყოს საჯარო პოლიტიკის კვლევის განვითარებას საქართველოში კვლევითი პერსონალისა და საჯარო მოხელეების შესაძლებლობების ზრდის ხელშეწყობით, მტკიცებულებებზე დაფუძნებული ანალიტიკური კვლევებისა და მაღალკვალიფიციური მოკლევადიანი მიზნობრივი სატრენინგო კურსების უზრუნველყოფით.
დრო: 11 თებერვალი, 13:00 საათი
ადგილმდებარეობა: საქართველოს პარლამენტი, თამარ მეფის დარბაზი (შოთა რუსთაველის #8, თბილისი)

საინფორმაციო შეხვედრა ღია სტუდენტურ კონკურსთან დაკავშირებით
2016-02-05 12:00
5 თებერვალს, 12:00 საათზე, ილიას სახელმწიფო უნივერსიტეტის E 207 აუდიტორიაში შვეიცარიის განვითარებისა და თანამშრომლობის სააგენტოსა (SDC) და საქართველოს ოკუპირებული ტერიტორიებიდან იძულებით გადაადგილებულ პირთა, განსახლებისა და ლტოლვილთა სამინისტროს წარმომადგენლები გამართავენ შეხვედრას ღია სტუდენტურ კონკურსთან დაკავშირებით.
კონკურსი, რომელსაც ილიას სახელმწიფო უნივერსიტეტი SDC-ის ფინანსური მხარდაჭერით აცხადებს, ითვალისწინებს ზუგდიდის რაიონის სოფელ ინგირში დევნილთა გრძელვადიანი საცხოვრებელი კომპლექსის დაპროექტებას.
კონკურსში მონაწილეობის მიღება შეუძლიათ საქართველოში აკრედიტებული უნივერსიტეტების არქიტექტურის მიმართულების/პროგრამის სტუდენტებს ან სტუდენტთა ჯგუფებს (არაუმეტეს 3 სტუდენტის შემადგენლობით).
კონკურსის შესახებ დეტალური ინფორმაცია იხილეთ ბმულზე: https://iliauni.edu.ge/ge/siaxleebi-8/konkursebi/studenturi-konkursi.page
დრო: 5 თებერვალი, 12:00 საათი
ადგილმდებარეობა: ილიას სახელმწიფო უნივერსიტეტის E207 აუდიტორია (ჩოლოყაშვილის გამზ. #3/5)
თქვენი დასწრება მნიშვნელოვანია.

„ტურისტის საუზმე“ - ზაზა ბურჭულაძის წიგნის პრეზენტაცია
2016-02-01 19:00
1-ლ თებერვალს, 19:00 საათზე, ილიას სახელმწიფო უნივერსიტეტის წიგნის სახლში ”ლიგამუსი“, ილიაუნის ლიტერატურული კლუბი, „ბაკურ სულაკაურის გამომცემლობა“ და გამომცემლობა „ინდიგო“ გიწვევთ ზაზა ბურჭულაძის ახალი წიგნის და ჟურნალ „ინდიგოს“ ახალი, მეხუთე ნომრის პრეზენტაციაზე (ყდაზე – ზაზა ბურჭულაძე). წიგნი – სახელწოდებით, „ტურისტის საუზმე“ – გამოსცა „ბაკურ სულაკაურის გამომცემლობამ“, ჟურნალ „ინდიგოს“ მე-5 ნომერში კი დაიბეჭდა ინტერვიუ ზაზა ბურჭულაძესთან და ლევან ბერძენიშვილის რეცენზია წიგნის შესახებ. პრეზენტაციაზე წიგნის შესახებ ისაუბრებენ: ფილოლოგი ლევან ბერძენიშვილი და ფილოსოფოსი თათა ცოფურაშვილი; ჟურნალს კი წარადგენს პროექტ „ინდიგოს“ დირექტორი, ჟურნალისტი ნინო ჯაფიაშვილი. პრეზენტაციას ბერლინიდან Skype-ით ჩაერთვება წიგნის ავტორი, ზაზა ბურჭულაძე.
“ზაზა ბურჭულაძემ ბოლო ათწლეულის ჩვეულებას არ უღალატა და ისევ შედევრი შექმნა. ტექსტი, რომელსაც ჰქვია „ტურისტის საუზმე“, უპირველეს ყოვლისა, ე.წ. სიტყვაკაზმული მწერლობის ნატურალისტურ-ჰუმანისტური ძეგლია, ნატურალიზმის თანამედროვე (ყველაზე უჩვეულო რამეებიც რომ ნატურალურად, ბუნებრივად ჩანს და მკითხველმაც nil admirari „არაფერი გაიკვირვო“ პოზა უნდა დაიკავოს) და ჰუმანიზმის ანტიკური (ადამიანია ყველაფრის საზომი) ან შუასაუკუნეობრივი გაგებით (ადამიანი და არა ღმერთი სამყაროს ცენტრში). ავტორი საპრემიო ფინიშზე გავიდა, თუმცა მსოფლიოში არ არსებობს ლიტერატურული პრემია, რომელიც ამ ტექსტს მოირგებდა. თუ მართალი იყო ამ წიგნის დაწერამდე, ან, უბრალოდ, „მდე“ მწერალი თავისი შემოქმედების რაოდენობრივი და თვისობრივი შეფასებისას (ნახევარრომანის ავტორი ვარო), „შემდეგ“ მწერალი უკვე ორ-ნახევარი რომანის ავტორია. ბერლინში დაწერილი „საუზმე“ ქართველ მწერალს ორად უნდა ჩაეთვალოს, როგორც ოდესღაც პოლარული წრის იქით მყოფ პატიმრებს ეთვლებოდათ ერთი დღე ორად”.
ლევან ბერძენიშვილი/ ყველაფერი არის ძლიერ კარგად/ ჟურნალი “ინდიგო” N5
დრო: 1-ლი თებერვალი, 19:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ჭავჭავაძის გამზ. #32)
დასწრება თავისუფალია.

ილიაუნის ახალგაზრდა მკვლევართა კლუბების ქსელის პირველი ფორუმი
2016-01-30 11:00
30 იანვარს, 11:00 საათზე, ილიას სახელმწიფო უნივერსიტეტის B202 აუდიტორიაში, ილიაუნის ახალგაზრდა მკვლევართა კლუბების ქსელის პირველი ფორუმი გაიმართება.
ღონისძიება მოიცავს 2015 წლის აქტივობების შეჯამებას და კლუბების ქსელის სამომავლო გეგმების განხილვას. ფორუმის ფარგლებში, მასწავლებლებისთვის ჩატარდება საგრანტო პროექტების წერისა და ინოვაციურობის ტრენინგი. გარდა ამისა, მეწარმეობით, მათემატიკითა და ასტრონომიით დაინტერესებული პედაგოგები გაეცნობიან ინფორმაციას, რაც მათ დაეხმარება ქსელში გაწევრიანებისთვის – 2016 წელს, პროექტს დაემატება ინოვაციური კომპონენტი, მეწარმეობის, მათემატიკისა და ასტრონომიის კლუბები. ილიას სახელმწიფო უნივერსიტეტის მხრიდან შეთავაზებული იქნება სხვადასხვა სახის პროექტი და ტრენინგი ილიაუნის მომავლის სამრეწველო ლაბორატორიასა და ილიაუნის ასტროფიზიკურ ობსერვატორიაში. აგრეთვე, ამ მიმართულებით ქსელში ჩართული საგნის მასწავლებლები გაივლიან ტრენინგებს მოზარდებში არაფორმალური განათლების წარმატებით დანერგვისათვის და დაეუფლებიან სწავლების უახლეს მეთოდებს.
ფორუმის ბოლოს, კლუბის ლიდერებს, რომლებიც 2015 წელს შემოუერთდნენ ქსელის აქტივობებს, ილიაუნის საპატიო ელჩების წოდება და მადლობის სიგელი გადაეცემათ.
ასევე, ტრენინგის ყველა მონაწილეს გადაეცემა ტრენინგში მონაწილეობის დამადასტურებელი სერტიფიკატი.
ღონისძიებაზე დასასწრებად, გთხოვთ, გაიაროთ რეგისტრაცია მბულზე.
დრო: 30 იანვარი, 11:00 საათი
ადგილმდებარეობა: ილიას სახელმწიფო უნივერსიტეტის B202 აუდიტორია (ჭავჭავაძის გამზ. #32)

Global Game Jam (GGJ) 2016 სტარტს Gamelab Iliauni-ში აიღებს
2016-01-29 19:00
29 იანვარს, 19:00 საათზე, ილიას სახელმწიფო უნივერსიტეტის კომპიუტერული და მობილური თამაშების ლაბორატორიის – Gamelab Iliauni-ის ორგანიზებით, სტარტს აიღებს კომპიუტერული თამაშების შემქმნელთა ყველაზე დიდი მარათონი – Global Game Jam (GGJ). 29 იანვარს, Gamelab Iliauni თავს მოუყრის ქვეყნის მასშტაბით კომპიუტერული თამაშების ყველა მოყვარულს და ისინი ერთად დაელოდებიან 2016 წლის Global Game Jam (GGJ)-ის თემის გამოცხადებას. Gamelab Iliauni-ში ისინი შეხვდებიან მსოფლიოში აღიარებულ გეიმდიზაინერს, მარკ რეინ ჰაგენს, რომელიც მონაწილეებს მენტორობას გაუწევს გეიმჯემის მსვლელობისას.
30 იანვარს, 11:00 საათიდან კი, მომდევნო 48 საათის განმავლობაში, საქართველოს ინოვაციებისა და ტექნოლოგიების სააგენტოს (GITA) მიერ დაარსებულ პირველ ქართულ ტექნოლოგიურ პარკში (ტექნოპარკი საქართველო) Global Game Jam (GGJ)-ის მონაწილე გუნდები თემის შესაბამისი თამაშების პროტოტიპებს შექმნიან.

2016 წლის Global Game Jam (GGJ)-ში მონაწილეობისთვის საჭიროა რეგისტრაცია. რეგისტრაციისთვის მიჰყევით ბმულს: http://globalgamejam.org/2016/jam-sites/gamelab-iliauni

რა არის Global Game Jam (GGJ)?
ბოლო 11 წელია, Global Game Jam (GGJ) სისტემატურად ტარდება წელიწადში მინიმუმ ერთხელ მსოფლიოს უამრავ ადგილას. ეს არის ერთგვარი ჰაკათონი – კომპიუტერული თამაშებით დაინტერესებული სხვადასხვა გამოცდილების მქონე მონაწილეები მთელი მსოფლიოს მასშტაბით ერთსა და იმავე დროს იკრიბებიან გარკვეულ სივრცეში და ელოდებიან ჰაკათონის თემის გამოცხადებას. შემდეგ კი, 48 საათის განმავლობაში ქმნიან გუნდებს და თემის შესაბამისი თამაშის პროტოტიპებს, რომელსაც ტვირთავენ ვებგვერდზე გლობალურიგეიმჯემის დასრულებისას.
2015 წელს, გლობალურ გეიმჯემზე, მსოფლიო მასშტაბით, 25 000 მონაწილე და 78 ქვეყანაში 600-მდე ადგილი იყო რეგისტრირებული, ერთ კვირაში კი 5 439 თამაში შეიქმნა მსოფლიო მასშტაბით, 2015 წელს საქართველო პირველად შეუერთდა Global Game Jam-ს ილიაუნის კომპიუტერული თამაშების ლაბორატორიიდან Gamelab Iliauni-დან.
ვის შეუძლია მონაწილეობის მიღება Global Game Jam-ში?
Global Game Jam-ში მონაწილეობის მიღება შეუძლია ნებისმიერი პროფესიისა და გამოცდილების მქონე ადამიანს, რომელსაც კომპიუტერული თამაშები აინტერესებს. სხვადასხვა ტიპის გამოცდილების გაზიარება ხელს უწყობს ინოვაციური იდეების განხორციელებას.

Global Game Jam 2016-ში მონაწილეობისთვის საჭიროა წინასწარი რეგისტრაცია. რეგისტრაციისთვის მიჰყევით ბმულს: http://globalgamejam.org/2016/jam-sites/gamelab-iliauni

განრიგი:

29 იანვარი, 19:00 საათი
ჰაკათონის თემის გამოცხადება და შეხვედრა ცნობილ გეიმდიზაინერთან, მარკ რეინ ჰაგენთან, რომელიც გუნდებს გაუწევს მენტორობას გეიმჯემის განმავლობაში.
Gamelab Iliauni
მისამართი: თამარაშვილის ქ. #4ა, ილიას სახელმწიფო უნივერსიტეტის H105 ოთახი

30 იანვარი, 11:00 საათი
ჰაკათონი
ქართული ტექნოლოგიური პარკი (ტექნოპარკი საქართველო)
მისამართი: ინოვაციების ქ. #7 ოქროყანა

გადაცემა ”კომუნიკატორის” სიუჟეტი 2015 წელს ორგანიზებული ღონისძიების შესახებ იხილეთ ბმულზე:http://1tv.ge/ge/videos/view/100152.html
პროექტის სპონსორები და მხარდამჭერები: GameLabIliauni, GITA, GeoLab, Microsoft Georgia

ზოოლოგიის ინსტიტუტის მკვლევრის, შალვა ბარჯაძის, საჯარო ლექცია: საქართველოს სპელეოფაუნა
2016-01-28 19:00
28 იანვარს, ხუთშაბათს, 19:00 საათზე, ილიას სახელმწიფო უნივერსიტეტის E207 აუდიტორიაში, ილიაუნის სამეცნიერო კაფე გიწვევთ შეხვედრაზე ილიას სახელმწიფო უნივერსიტეტის ზოოლოგიის ინსტიტუტის მკვლევართან, შალვა ბარჯაძესთან.
საუბრის თემაა: “საქართველოს სპელეოფაუნა”.
შეხვედრაზე განხილული იქნება საკითხები საქართველოს სპელეოფაუნის კვლევის ისტორიიდან და სპელეოფაუნის ფორმირების გზები; მოცემული იქნება ინფორმაცია ლოკალ-ენდემური ტროგლო და სტიგობიონტი სახეობებისდა მათი კონსერვაციული სტატუსის შესახებ. ყურადღება გამახვილდება საქართველოს მღვიმეებში მობინადრე კუდფეხიანების თანამედროვე გამოკვლევაზე მასკანირებელი მიკროსკოპისა და მოლეკულური მეთოდისგამოყენებით.
დრო: 28 იანვარი, 19:00 საათი
ადგილმდებარეობა: ილიას სახელმწიფო უნივერსიტეტის E207 აუდიტორია (ჩოლოყაშვილის გამზ. #3/5)
დასწრება თავისუფალია.

ნესტან-ნენე კვინიკაძის „ისპაჰანის ბულბულები“ - წიგნის პრეზენტაცია
2016-01-28 19:00
28 იანვარს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ილიაუნის ლიტერატურული კლუბი და გამომცემლობა „წიგნები ბათუმში“ გიწვევთ ნესტან-ნენე კვინიკაძის პროზაული კრებულის პრეზენტაციაზე. წიგნს – სახელწოდებით, „ისპაჰანის ბულბულები“ – წარადგენენ წიგნის ავტორი, გამომცემელი მარი კორინთელი და მწერალი და დრამატურგი ლაშა ბუღაძე.
წიგნის შესახებ – მწერალი ლაშა ბუღაძე:
„წიგნში ნესტან კვინიკაძის რომანები, მოთხრობები და პიესებია თავმოყრილი, თუმცა, მიუხედავად იმისა, რომ კრებული უამრავ სხვადასხვა ამბავს, პერსონაჟს, ატმოსფეროს, ტონალობას, ბგერასა თუ ფერს აერთიანებს, მკითხველს – ყოველ შემთხვევაში, ჩემნაირ მკითხველს – რჩება განცდა, რომ ავტორი ერთ დიდ, კონტრასტულ და ხშირად ექსცენტრულ ტრაგი-კომიკურ თამაშში ითრევს. ამ წიგნის ამბები ზოგჯერ აუტანლად რეალისტურია, ზოგჯერ კი მოულოდნელად ირეალური; აქ „მშრალი თხრობა” დამაბნეველი სისწრაფით ენაცვლება სურათებით გადატვირთულ, შეიძლება კინოენისთვის ან სულაც პოეტური ტექსტისთვის დამახასიათებელ ნარატივს; აქ ერთმანეთს ენაცვლება დრამა და ყოფითი აბსურდი, ირაციონალური სიჯიუტე და საბედისწერო ვნება, სიყვარული, რომელიც ზოგჯერ ბანალური, ზოგჯერ აკვიატებული, ზოგჯერაც ფატალური და გარდაუვალია… ეს ვნება ყველა ამ ტექსტის გასაღებია, რადგან აქ დაბეჭდილი ტექსტები ნერვებისმომშლელი შეყვარებულების (ან შეყვარებულობის) და ტრანსად ქცეული სიყვარულის ქრონიკაა. ნენეს ტექსტები ჩემთვის ყოველთვის სრული სიახლეა; ყოველთვისორიგინალურია. ის არავის ჰგავს. მისი ტექსტები უნიკალურია ფორმითა და ენით. ასე არავინ ჰყვება ამბებს, რომლებიც, ერთი შეხედვით, შესაძლოა უცნაურად მოგვეჩვენოს და გვეუცხოოს კიდეც, მაგრამ რაღაც დროს ვხვდებით, რომ ეს ყველაფერი, სავარაუდოდ, ჩვენზეა და ჩვენ ირგვლივ ან, საერთოდაც, ჩვენში ხდება. როცა ვინმე მეკითხება, რაიმე ისეთი ტექსტი ვურჩიო, რომელიც თანამედროვე, დახვეწილი და, უბრალოდ, კარგი საკითხავია, იმ ცოტა ავტორს შორის, რომლებიც, შესაძლოა, ამ დროს გამახსენდნენ, აუცილებლად ვასახელებ ნესტან კვინიკაძეს, რადგან მე უკვე დიდი ხანია მისი მკითხველი ვარ (ჯერ კიდევ „ისპაჰანის ბულბულებიდან”). ამ წიგნის გამო კი ისღა დამრჩენია, რომ ცნობილი მკითხველური შური გამოვთქვა ისეთი მკითხველების მიმართ, რომელნიც ახლა პირველად გაეცნობიან ნესტან კვინიკაძის ლიტერატურას – კარგი იქნებოდა, ისევ წინ მელოდეს მათი პირველად წაკითხვის სიამოვნება“.
დრო: 28 იანვარი, 19:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ჭავჭავაძის გამზ. #32)
დასწრება თავისუფალია.

ილიაუნის ხალხური სიმღერის სტუდენტური გუნდის კონცერტი
2016-01-28 18:00
28 იანვარს, 18:00 საათზე, ილიას სახელმწიფო უნივერსიტეტის B202 აუდიტორიაში ილიაუნის ხალხური სიმღერის სტუდენტური გუნდი გიწვევთ კონცერტზე, რომელიც გუნდის რიგით მერვე სემესტრული საანგარიშო გამოსვლაა მსმენელთა წინაშე. გუნდის ხელმძღვანელია ასოცირებული პროფესორი თამაზ გაბისონია.
დრო: 28 იანვარი, 18:00 საათი
ადგილმდებარეობა: B202 აუდიტორია, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია.

ილიაუნის ბავშვის განვითარების ინსტიტუტის წლიური ანგარიშის პრეზენტაცია
2016-01-26 18:00
26 იანვარს, 18:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ილიაუნის ბავშვის განვითარების ინსტიტუტი გიწვევთ წლიური ანგარიშის პრეზენტაციაზე. წარმოდგენილი იქნება ინსტიტუტში გაერთიანებული ბავშვთა ადრეული განვითარების ცენტრის, აუტიზმის ცენტრის, სკოლამდელი და ინკლუზიური განათლების ცენტრისა და განსაკუთრებულ მოსწავლეთა განათლების, კონსულტირებისა და რეაბილიტაციის სასწავლო პრაქტიკული ცენტრის 2015 წლის ანგარიში; ასევე, განხილული იქნება 2016 წლისთვის დაგეგმილი აქტივობები – ტრენინგები, სასერტიფიკატო პროგრამები, სერვისები და კვლევები.
დრო: 26 იანვარი, 18:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32)
დასწრება თავისუფალია.

ილიაუნის ტექნოლოგიების კომერციალიზაციის ოფისის ტრენინგები: ინოვაციების მენეჯმენტი და თანამედროვე ტექნოლოგიური ტენდენციები
2016-01-25 17:00
25, 26 და 27 იანვარს, 17:00 საათზე, ილიას სახელმწიფო უნივერსიტეტის E207 აუდიტორიაში ილიაუნის ტექნოლოგიების კომერციალიზაციის ოფისი ილიას სახელმწიფო უნივერსიტეტის საბუნებისმეტყველო მეცნიერებებისა დასაინჟინრო ფაკულტეტის სტუდენტებისათვის ატარებს ტრენინგების ციკლს (3 ტრენინგი) სახელწოდებით: „ინოვაციების მენეჯმენტი და თანამედროვე ტექნოლოგიური ტენდენციები”
ტრენინგების განრიგი და თემატიკა
დრო: 25 იანვარი, 17:00 საათი
თემა: ინოვაციების მენეჯმენტი და თანამედროვე ტექნოლოგიური ტენდენციები
ტრენერი: ეკა ლეფსვერიძე, ტექნოლოგიების კომერციალიზაციის ოფისის დირექტორი
დრო: 26 იანვარი, 17:00 საათი
თემა: ინტელექტუალური საკუთრება და მისი დაცვის ღონისძიებები
ტრენერი: თეონა ბებია, ტექნოლოგიების კომერციალიზაციის ოფისის პატენტირებისა და ლიცენზირების სპეციალისტი
დრო: 27 იანვარი, 17:00 საათი
თემა: ინოვაციური მეწარმეობა
ტრენერი: თათია ბრეგვაძე, ტექნოლოგიების კომერციალიზაციის ოფისის ადმინისტრაციული ასისტენტი
ტრენინგზე დასასწრებად, საჭიროა მარტივი სარეგისტრაციო ფორმის შევსება.

სარეგისტრაციო ფორმა

საოპერო მუსიკის კონცერტი
2016-01-22 19:00
22 იანვარს, პარასკევს, 19:00 საათზე, ილიას სახელმწიფო უნივერსიტეტის მუსიკის ცენტრის თაოსნობით, ილიაუნის თეატრის ფოიეში გაიმართება საოპერო მუსიკის საღამო, რომელშიც მონაწილეობას მიიღებენ საქართველოსა და მის საზღვრებს გარეთ მოღვაწე ახალგაზრდა ქართველი საოპერო მომღერლები. კონცერტის მიზანია საოპერო ხელოვნების პოპულარიზაცია ახალგაზრდა მსმენელებში.
დრო: 22 იანვარი, 19:00 საათი
ადგილმდებარეობა: ილიაუნის თეატრის ფოიე (ჭავჭავაძის გამზ. #32)
დასწრება თავისუფალია.

კოტე მიქაბერიძის „ჩემი ბებია“ - ფილმის ჩვენება და დისკუსია
2016-01-22 18:30
22 იანვარს, 18:30 საათზე, ილიას სახელმწიფო უნივერსიტეტის A 101 აუდიტორიაში, არისკის საქართველოს ფილიალი გიწვევთ კოტე მიქაბერიძის მხატვრული ფილმის ჩვენებაზე: „ჩემი ბებია“, რომელიც 1929 წელსაა გადაღებული.
ფილმის დასრულების შემდეგ გაიმართება დისკუსია მოწვეულ სტუმართან, თბილისის სახელმწიფო უნივერსიტეტის გენდერის კვლევის დოქტორანტთან, სალომე ცოფურაშვილთან.
დისკუსიის თემაა: „სოციალურ-პოლიტიკური კონტექსტი და საბჭოთა ბიუროკრატიის კრიტიკა“.
ფილმს თან ახლავს ინგლისური სუბტიტრები.
დისკუსიის ენაა ინგლისური.
დამატებითი ინფორმაციისთვის ეწვიეთ არისკის ოფიციალურ ვებგვერდს: http://arisc.org/?page_id=49#Georgia
დრო: 22 იანვარი, 18:30 საათი
ადგილმდებარეობა: ილიას სახელმწიფო უნივერსიტეტის A 101 აუდიტორია (ჭავჭავაძის გამზ. #32)
დასწრება თავისუფალია.

ილიაუნის ბიზნესის სკოლა - თიბისი ბანკის დასაქმების ფორუმი
2016-01-21 13:00
21 იანვარს, 13:00 საათზე, ილიას სახელმწიფო უნივერსიტეტის E 406 აუდიტორიაში (ჩოლოყაშვილის გამზ. #3/5), ილიაუნის ბიზნესის სკოლის ორგანიზებით, ჩატარდება დასაქმების ფორუმი, რომლის ფარგლებშიც თიბისიბანკი ილიაუნის ბიზნესის სკოლის სტუდენტებს შესთავაზებს ვაკანსიებს შემდეგ პოზიციებზე:

მოლარე ოპერატორი/მოლარე
გაყიდვების კონსულტანტი
სერვისის ადმინისტრატორი
განვადების მენეჯერი

კატარინა პრინციპეს საჯარო ლექცია: ახალი მემარცხენე მოძრაობები და პარტიები ევროპაში გადააზრება და დებატები
2016-01-20 17:00
20 იანვარს, 17:00 საათზე, ილიას სახელმწიფო უნივერსიტეტის B202 აუდიტორიაში, EMC-ის ფორუმის – „ჩაგვრის სოციალურ-პოლიტიკური ასპექტები: თეორია და პრაქტიკა“ – ფარგლებში, პორტუგალიელი მემარცხენე აქტივისტი, კატარინა პრინციპე, წაიკითხავს საჯარო ლექციას – ახალი მემარცხენე მოძრაობები და პარტიები ევროპაში: გადააზრება და დებატები.
ლექციის შესახებ
ევროპა ბოლო ათწლეულის განმავლობაში რადიკალური მემარცხენეობის რეკონსტრუქციის მოწმე გახდა. კატარინა პრინციპეს ლექცია ყურადღებას სწორედ ამ პროცესზე გაამახვილებს. ლექცია ამ პროცესს, უპირველესად, მეინსტრიმული პოლიტიკური პარტიების კრიზისთან, მათი მხარდამჭერების სხვა ბანაკში გადასვლასთან და იმ მოქალაქეების რაოდენობის ზრდასთან დააკავშირებს, რომლებიც მზარდ კრიზისში ჩაფლული (ევროპული), ლიბერალური დემოკრატიით უკმაყოფილონი არიან. ამ კონტექსტის გათვალისწინებით, ლექცია მიმოიხილავს:

მნიშვნელოვან ბოლოდროინდელ ანალიზს ახალი, ევროპული რადიკალი მემარცხენე პარტიების შესახებ, რომლებიც, რადიკალი მემარცხენე პარტიების ისტორიული დაჯგუფებებისაგან განსხვავებით, ცალკეულ „პარტიულ ოჯახად“ ჩამოყალიბდნენ;
დასავლეთ ევროპაში წარმოქმნილი ახალი სოციალური მოძრაობების დინამიკას;
მემარცხენეობის შესახებ არსებულ თანამედროვე სტრატეგიულ დისკუსიებს, მათ შორის კრიზისზე პოლიტიკურ რეაგირებასა და ევროპულ პროექტთან მის კავშირზე.

მომხსენებლის შესახებ
პორტუგალიელი სოციალური მოძრაობის აქტივისტი, კატარინა პრინციპე, პორტუგალიის მემარცხენე ბლოკისა (Bloco de Esquerda) და გერმანული „დიე ლინკეს“ (Die Linke) წევრი და ჟურნალ Jacobin-ის მოწვეული რედაქტორია. უახლოეს მომავალში გამოქვეყნდება მისი თანაავტორობით დაწერილი წიგნი „აჯანყებული ევროპა – ახალი ევროპული მემარცხენეობის რუკა“.
ლექციის ენა: ინგლისური (სინქრონული თარგმანით ქართულ ენაზე)
დრო: 20 იანვარი, 17:00 საათი
ადგილმდებარეობა: ილიას სახელმწიფო უნივერსიტეტის B 202 აუდიტორია (ჭავჭავაძის გამზ. #32)
დასწრება თავისუფალია.

დოკუმენტური ფილმის ჩვენება ილიაუნის სამართლის სკოლაში
2016-01-18 19:00
18 იანვარს, 19:00 საათზე, ილიას სახელმწიფო უნივერსიტეტის წიგნის სახლში “ლიგამუსი” ილიაუნის სამართლის სკოლა ფილმის ჩვენებას და დისკუსიას მასპინძლობს.
ნაჩვენები იქნება საქართველოს ახალგაზრდა იურისტთა ასოციაციის დოკუმენტური ფილმი „2014“ – მოკლული ქალების ხმა, მიწვდენილი საზოგადოებისთვის მათი სიკვდილის შემდეგ”, რომელიც გადაღებულია პროექტის -“საზოგადოებრივი ცნობიერების ამაღლება და სახელმწიფოს საქმიანობის მონიტორინგი საქართველოში ფემიციდთან ბრძოლის მიზნით” – ფარგლებში.
ფილმი გადაიღო “StudioMobile – Accent on Action-მა („სტუდიომობილი – აქცენტი მოძრაობაზე”), საქართველოში ნიდერლანდების სამეფოს საელჩოს ფინანსური მხარდაჭერით.
ჩვენების დასრულების შემდეგ, მოეწყობა დისკუსია, რომელშიც მონაწილეობას მიიღებენ ილიას სახელმწიფო უნივერსიტეტის სამართლის სკოლის დეკანი, ირაკლი ფორჩხიძე, საქართველოს ახალგაზრდა იურისტთა ასოციაციისთავმჯდომარე, ანა ნაცვლიშვილი, და ფილმის რეჟისორი, ლიანა ჯაყელი.
დრო: 18 იანვარი, 19:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი “ლიგამუსი” (ჭავჭავაძის გამზ. #32)
დასწრება თავისუფალია (კურსზე – “გენდერი და ადამიანის უფლებები” – დარეგისტრირებული სტუდენტებისთვის სავალდებულოა).

პროფესორ ატილა მელეჰის საჯარო ლექციათა ციკლი პოსტკოლონიური კვლევების შესახებ
2016-01-18 17:00
18,19 და 20 იანვარს ილიას სახელმწიფო უნივერსიტეტის A101 აუდიტორიაში, ილიაუნის სოციალური და კულტურის კვლევების ინსტიტუტის ორგანიზებით, ბუდაპეშტის დემოგრაფიული ინსტიტუტის უფროსი მკვლევარი და ბუდაპეშტის კორვინუსის უნივერსიტეტის პროფესორი, ატილა მელეჰი, წაიკითხავს საჯარო ლექციათა ციკლს პოსტკოლონიური კვლევების შესახებ.
კურსის ფარგლებში, გავაანალიზებთ პოსტკოლონიური კვლევების ცენტრალურ ფორმებსა და თეორიებს; ყურადღებას გავამახვილებთ იმაზე, თუ რა გავლენა აქვს კოლონიალიზმს გლობალურ საზოგადოებაზე, რა კოგნიტურმა და არაკოგნიტურმა სტრუქტურებმა შეუწყვეს ხელი გლობალური იერარქიების შენარჩუნებას; შევეცდებით, გავაანალიზოთ იმპერიალიზმისა და ჩაგვრის გლობალური ფორმები, გავაკრიტიკოთ ისტორიის ევროცენტრისტული გაგება და ყურადღება გავამახვილოთ იმაზე, თუ როგორ შეიძლება შევცვალოთ პერსპექტივები, თუკი კოლონიურ ისტორიას მხედველობაში მივიღებთ; განვიხილავთ ჰეგემონიური ცოდნის ისეთ ფორმას, როგორიც ორიენტალიზმია, ასევე – იმასაც, თუ როგორ შეიძლება აღმოსავლეთ ინტეგრირება დასავლეთ-აღმოსავლეთის იერარქიაში და როგორ შეგვიძლია თავი დავაღწიოთ ამ იერარქიულ აზროვნებას.
ლექციათა განრიგი და თემატიკა:
დრო: 18 იანვარი, 17:00-20:00 საათი
ლექცია: ევროპული სასწაულის მითი
თემატიკა: რისთვის გვჭირდება ზედსართავ “კოლონიურის” მიმაგრება კაპიტალიზმისთვის? განვიხილავთ უახლოეს შედეგებს კაპიტალიზმის გლობალური დაბადების კვლევაში (პომერანცი, ბოროჩი) და ვიკითხავთ, რატომ და რისთვის გვჭირდება სოციალური ცვლილების გლობალურად ინტეგრირებული თეორია.
განსახილველი ფილმები: „ალჟირის ბრძოლა“, „შავი ვენერა“

დრო: 19 იანვარი, 17:00-20:00 საათი
ლექცია: ევროპული კოლონიური სისტემის კოლაფსი
თემატიკა: განვიხილავთ იმპერიალიზმის ცნებასა და იმას, თუ რატომ ჩამოიშალა იგი; შევეცდებით, გამოვარკვიოთ გვიანდელი კოლონიური პოლიტიკური ძალადობის სისტემა კენიის, კონგოსა და ალჟირის მაგალითებზე. ვიმსჯელებთ იმაზეც, თუ რატომ დადგნენ ახლად გათავისუფლებული ქვეყნები ურთულესი ბარიერების წინაშე. შევეხებით “მძარცველი” და “განვითარებადი” ქვეყნის ევანსისეულ ცნებებს.
განსახილველი ფილმი: „ლუმუმბა“
დისკუსია: კონტროლისა და იმპერიალიზმების ახალი ფორმები
სემინარი: ევროკავშირი და აღმოსავლეთ ევროპა
თემატიკა: ვიმსჯელებთ, რას ნიშნავს აღმოსავლეთ-დასავლეთის ფერდობი და როგორ შეგვიძლია აღმოსავლეთევროპული ჯგუფების მოცემულ იერარქიაში პოზიციონირება. განვიხილავთ დასავლეთ კოლონიური მემკვიდრეობის ასპექტებსა და კოლონიურ ტექნიკებს, რომელსაც იგი იყენებდა.
ინტერვიუების ანალიზი
დრო: 20 იანვარი, 12:00-15: 00 საათი
ლექცია: ჯანყი ორიენტალიზმის წინააღმდეგ და ლტოლვილთა კრიზისი
განსახილველი ფილმი: „ჩვენ ახალგაზრდები და ძლიერები ვართ“. ფილმი ეხება „აღმოსავლეთისა“ და ევროპის ახლებურ ინტერაქციას და იმას, თუ როგორ შეგვიძლია მოვიაზროთ ეს ურთიერთობა.
დისკუსია: აღმოსავლეთ ევროპა და ლტოლვილთა საკითხი სახელმწიფო სოციალიზმის კოლაფსის კონტექსტში
საჯარო ლექციებზე დასწრება თავისუფალია.

დევიდ კრამერისა და კეტრინ სტონერის საჯარო ლექცია ილიას სახელმწიფო უნივერსიტეტში
2016-01-18 15:00
18 იანვარს, 15:00 საათზე, ილიას სახელმწიფო უნივერსიტეტის B 202 აუდიტორიაში საჯარო ლექციას წაიკითხავენ
მაკკეინის ინსტიტუტის დირექტორი დემოკრატიისა და ადამიანის უფლებების მიმართულებით და ორგანიზაცია
Freedom House-ის ყოფილი პრეზიდენტი, დევიდ კრამერი, და სტენფორდის უნივერსიტეტის დემოკრატიის,
განვითარებისა და კანონის უზენაესობის ცენტრის (CDDRL) გამოჩენილი მკვლევარი, სტენფორდის უნივერსიტეტის
საერთაშორისო პოლიტიკის სწავლების Ford Dorsey პროგრამის ხელმძღვანელი, კეტრინ სტონერი.
საჯარო ლექციის დასრულების შემდეგ, დევიდ კრამერსა და კეტრინ სტონერს მიენიჭებათ ილიას სახელმწიფო
უნივერსიტეტის საპატიო დოქტორების წოდება.
ლექციის თემა: პუტინის რუსეთი: მიმდინარე მოვლენები და რეგიონული უსაფრთხოების გამოწვევები
ლექციაზე განიხილება შემდეგი საკითხები: რუსეთის ეკონომიკური, პოლიტიკური და სოციალური განვითარება და ამ პროცესების კავშირი რეგიონული უსაფრთხოების ისეთ გამოწვევებთან, როგორებიცაა: ომი უკრაინასა და სირიაში; მწვავე დაპირისპირება ნატოსთან და ევროკავშირთან; ევრო–ატლანტიკური ინტეგრაციის გზაზე მეზობელი ქვეყნების დაბრკოლებები და სხვა.
შეხვედრა ტარდება პროგრამის – ლიდერთა განვითარების აკადემია (LAD) – ფარგლებში, რომელიც სტენფორდის
უნივერსიტეტის დემოკრატიის, განვითარებისა და კანონის უზენაესობის ცენტრისა ( CDDRL) და ეკონომიკური კვლევის ცენტრის (EPRC) თანამშრომლობით, 2016 წლის 18-22 იანვარს არის დაგეგმილი.
საქართველოში პროგრამის – ლიდერთა განვითარების აკადემია (LAD) – მხარდამჭერია ილიას სახელმწიფო უნივერსიტეტი.
დევიდ კრამერის ბიოგრაფია ვრცლად
კეტრინ სტონერის ბიოგრაფია ვრცლად
ლექციის ხანგრძლივობა: 1 საათი (ლექციის შემდეგ შეხვედრა გაგრძელდება კითხვა-პასუხის რეჟიმში)
ლექციის ენა: ინგლისური (უზრუნველყოფილი იქნება სინქრონული ქართული თარგმანი)
დრო: 18 იანვარი, 15:00 საათი
ადგილმდებარეობა: B 202 აუდიტორია, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია.

საბანკო საქმის ლექტორის, ბიზნესტრენერის, ლიკა ოხანაშვილის, საჯარო ლექცია: დაკრედიტება კომერციულ ბანკებში"
2016-01-18 13:00
18 იანვარს, 13:00 საათზე, ილიას სახელმწიფო უნივერსიტეტის E 207 აუდიტორიაში (ჩოლოყაშვილის გამზ. #3/5) ბიზნესის ადმინისტრირების მაგისტრი საბანკო-საფინანსო საქმის მიმართულებით, საბანკო საქმის ლექტორი, ბიზნესტრენერი, ლიკა ოხანაშვილი წაიკითხავს საჯარო ლექციას თემაზე: დაკრედიტება კომერციულ ბანკებში”.
დასწრება თავისუფალია.

ტუშას უნივერსიტეტის პრეზენტაცია ილიაუნის იტალიური კულტურის ცენტრში
2016-01-16 15:00
16 იანვარს, შაბათს, 15:00 საათზე, ილიას სახელმწიფო უნივერსიტეტის იტალიური კულტურის ცენტრში – S501 აუდიტორიაში (გ. წერეთლის ქ. #1), ტუშას უნივრსიტეტის პროფესორები, ანჯელა ფატორეტი და ემანუელე რადიჩეტი, წარმოადგენენ ტუშას უნივერსიტეტის პრეზენტაციას (იტალია, ვიტერბო, ლაციო).
დასწრება თავისუფალია.

ოსიპ მანდელშტამის დაბადებიდან 125 წლისადმი მიძღვნილი საღამო
2016-01-15 19:00
15 იანვარს, 19:00 საათზე, ილიას სახელმწიფო უნივერსიტეტის წიგნის სახლში ,,ლიგამუსი“, გაიმართება XX საუკუნის ერთ-ერთი უდიდესი პოეტის, ოსიპ მანდელშტამის, დაბადებიდან 125 წლისადმი მიძღვნილი საღამო. ტრაგიკული ბედით გამორჩეული დიდოსტატის შემოქმედებას, ბუნებრივია, საქართველოშიც ჰყავს დამფასებელნი და მკვლევარნი.
ფილოლოგიის მეცნიერებათა დოქტორი, პროფესორი ზაზა აბზიანიძე ისაუბრებს მანდელშტამის მნიშვნელობაზე XX საუკუნის მსოფლიო პოეზიაში;
ისტორიის დოქტორი, პროფესორი გია ჯოხაძე გაგაცნობთ ერთ თავს წიგნიდან: ,,ოსიპ მანდელშტამი: ცხოვრება, როგორც სიკვდილი“ და წაიკითხავს მანდელშტამის პოეტური ტექსტების მისეულ თარგმანებს;
ფილოლოგიის მეცნიერებათა დოქტორი, პროფესორი თამარ ლომიძე წარმოგიდგენთ მანდელშტამის სტატიის – ,,ცოტა რამ ქართულ ხელოვნებაზე“ – მისეულ თარგმანს და მიმოიხილავს პოეტის შეხედულებებს ქართული კულტურის შესახებ;
საღამოზე მიწვეული ქართველი პოეტები წაიკითხავენ ოსიპ მანდელშტამის ლექსების თარგმანებს.
დრო: 15 იანვარი, 19:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი ,,ლიგამუსი“ (ჭავჭავაძის გამზ. #32)
დასწრება თავისუფალია.

დევიდ კრამერისა და კეტრინ სტონერის საჯარო ლექციის ვიდეოტრანსლაცია
2016-01-15 14:20
18 იანვარს, 15:00 საათზე, ილიას სახელმწიფო უნივერსიტეტის B 202 აუდიტორიაში საჯარო ლექციას წაიკითხავენ
მაკკეინის ინსტიტუტის დირექტორი დემოკრატიისა და ადამიანის უფლებების მიმართულებით და ორგანიზაცია
Freedom House-ის ყოფილი პრეზიდენტი, დევიდ კრამერი, და სტენფორდის უნივერსიტეტის დემოკრატიის,
განვითარებისა და კანონის უზენაესობის ცენტრის (CDDRL) გამოჩენილი მკვლევარი, სტენფორდის უნივერსიტეტის
საერთაშორისო პოლიტიკის სწავლების Ford Dorsey პროგრამის ხელმძღვანელი, კეტრინ სტონერი.
საჯარო ლექციის დასრულების შემდეგ, დევიდ კრამერსა და კეტრინ სტონერს მიენიჭებათ ილიას სახელმწიფო
უნივერსიტეტის საპატიო დოქტორების წოდება.
ლექციის თემა: პუტინის რუსეთი: მიმდინარე მოვლენები და რეგიონული უსაფრთხოების გამოწვევები
იხილეთ საჯარო ლექციის პირდაპირი ვიდეოტრანსლაცია

რევაზ გერაძის საჯარო ლექცია - ევროკავშირთან ღრმა და ყოვლისმომცველი თავისუფალი სავაჭრო სივრცის შესახებ შეთანხმება: ვალდებულებები და მოსალოდნელი შედეგები
2016-01-14 13:00
14 იანვარს, 13:00 საათზე, ილიას სახელმწიფო უნივერსიტეტის E 207 აუდიტორიაში (ჩოლოყაშვილის გამზ. #3/5), ილიაუნის ბიზნესის სკოლის მკვლევარი რევაზ გერაძე წაიკითხავს საჯარო ლექციას თემაზე: “ევროკავშირთან ღრმა და ყოვლისმომცველი თავისუფალი სავაჭრო სივრცის შესახებ შეთანხმება: ვალდებულებები და მოსალოდნელი შედეგები”.
დასწრება თავისუფალია.

შეხვედრა ჯულიარდის სკოლისა და კოლუმბიის უნივერსიტეტის მაგისტრანტთან, პიანისტ ზურა კობახიძესთან
2016-01-13 16:00
13 იანვარს, ოთხშაბათს, 16:00 საათზე, ილიას სახელმწიფო უნივერსიტეტის მუსიკის ცენტრის ორგანიზებით, ილიაუნის თეატრის ფოიეში გაიმართება შეხვედრა ჯულიარდის სკოლისა და კოლუმბიის უნივერსიტეტის მაგისტრანტთან, პიანისტ ზურა კობახიძესთან.
ზურა კობახიძე ამერიკის შეერთებულ შტატებში მოღვაწე წარმატებული ქართველი ხელოვანია. მას მრავალი ჯილდო და გრანტი აქვს მოპოვებული, მათ შორის – ბოსტონის კონსერვატორიის ბენჯამინ კასერის სასწავლო გრანტი (დაახლ.140000 აშშ დოლარი ოთხი წლის განმავლობაში).
ბოსტონის საუკუნოვანი მუსიკალური ტრადიციებით გამორჩეული კონსერვატორიის ისტორიაში ზურა პირველი ქართველი სტუდენტი იყო. კონსერვატორიის წარმატებით დასრულების შემდეგ, ზურამ ჯულიარდის სკოლის სამაგისტრო პროგრამაზე ჩააბარა და არტურ გოლდისა და რობერტ ფიცდეილის პრესტიჟული სასწავლო გრანტი მოიპოვა; მაგისტრატურის პირველი სასწავლო წლის უმაღლესი შეფასებით დამთავრების საფუძველზე კი ჯულიარდ-კოლუმბიის გაცვლით პროგრამაში მოხვდა და 2015 წლის სექტემბრიდან, ჯულიარდის სკოლის პარალელურად, კოლუმბიის უნივერსიტეტში სწავლობს მენეჯმენტს.
შეხვედრაზე ზურა თავის გამოცდილებას გაუზიარებს ილიაუნის სტუდენტებს.
დრო: 13 იანვარი, 16:00 საათი
ადგილმდებარეობა: ილიაუნის თეატრი (ჭავჭავაძის გამზ. #32)
დასწრება თავისუფალია.

პროფესორ თინათინ კახნიაშვილის სემინარი: ადრეული სამყაროს სურათის აღდგენა გრავიტაციული ტალღების საშუალებით
2016-01-11 16:00
11 იანვარს, ორშაბათს, 16:00 საათზე, ილიას სახელმწიფო უნივერსიტეტის E306 აუდიტორიაში, ილიაუნის საბუნებისმეტყველო მეცნიერებებისა და საინჟინრო ფაკულტეტის პროფესორი, თინათინ კახნიაშვილი, ჩაატარებს სემინარს თემაზე: “ადრეული სამყაროს სურათის აღდგენა გრავიტაციული ტალღების საშუალებით”.
გრავიტაციული ტალღების ასტრონომია საშუალებას გვაძლევს, დავაკვირდეთ სამყაროს ევოლუციის ადრეულ სტადიებს. სემინარზე განხილული იქნება გრავიტაციული ტალღების სხვადასხვა წყარო – ინფლაცია, კოსმოლოგიური ფაზური გადასვლები, პირველადი მაგნიტური ველები და ტურბულენტობა.
დრო: 11 იანვარი, 16:00 საათი
ადგილმდებარეობა: ილიას სახელმწიფო უნივერსიტეტის E306 აუდიტორია (ჩოლოყაშვილის გამზ. #3/5)

იტალიური ენის სახელმძღვანელოს პრეზენტაცია
2016-01-08 16:00
8 იანვარს, პარასკევს, 16:00 საათზე, ილიას სახელმწიფო უნივერსიტეტის იტალიური კულტურის ცენტრში (ილიაუნის S კორპუსი) მოეწყობა ამავე უნივერსიტეტის იტალიური ენის პედაგოგების, მანანა სიფრაშვილისა და ციცინო ტაბატაძის, მიერ მომზადებული იტალიური ენის სახელმძღვანელოს პრეზენტაცია. პრეზენტაციას დაესწრებიან იტალიის სრულუფლებიანი ელჩი საქართველოში, ანტონიო ენრიკო ბარტოლი, იტალიის საელჩოს კულტურის ატაშე და სხვა საპატიო სტუმრები.
დრო: 8 იანვარი, 16:00 საათი
ადგილმდებარეობა: ილიას სახელმწიფო უნივერსიტეტის S კორპუსი, იტალიური კულტურის ცენტრი (გ. წერეთლის ქ. №3)

„ისტორიის რეკონსტრუქციები“ - აკადემიური ჟურნალის პრეზენტაცია.
2015-12-30 17:00
30 დეკემბერს, 17:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება ჟურნალის – „ისტორიის რეკონსტრუქციები“ – პრეზენტაცია.
აკადემიური ჟურნალი „ისტორიის რეკონსტრუქციები“ დაფუძნდა 2015 წლის 25 იანვარს. მისი პირველი ნომერი გამოვიდა 2015 წლის დეკემბერში.
ჟურნალში შესულია სტატიები:

საფრანგეთის საზოგადოებრივ კვლევათა უმაღლესი სკოლის დოქტორი გიორგი მამულია: „კავკასია და ოთხთა კავშირი 1918 წელს: გაერთიანების ელიტარული მცდელობები“

ილიას სახელმიწიფო უნივერსიტეტის სოციალური მეცნიერებების მაგისტრი მარიამ მათიაშვილი: „თბილისი იყო ურთიერთობა“ (შტრიხები 50–80–იანი წლების თბილისის სოციო–ურბანული პორტრეტისთვის)“

ილიას სახელმიწიფო უნივერსიტეტის პროფესორი დავით დარჩიაშვილი: „ახალციხე– ქართული „იერუსალიმი“

ილიას სახელმიწიფო უნივერსიტეტის პროფესორი ნოდარ ლადარია: „სულხან საბა ორბელიანი: ევროპა ქართველი მზერით“

დრო: 30 დეკემბერი, 17:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ჭავჭავაძის გამზ. #32)
2015 წელი

ზამთრის სკოლა „ფილოსოფია და სოციალური თეორია ფაშიზმის პირისპირ“
2015-12-29 16:29
ილიას სახელმწიფო უნივერსიტეტის სოციალური და კულტურის კვლევების ინსტიტუტის ორგანიზებითა და ფონდ „ღია საზოგადოება – საქართველოს“ დაფინანსებით, 2016 წლის 26 თებერვლიდან 6 მარტამდე, თელავში გაიმართება ზამთრის სკოლა.
ზამთრის სკოლის თემაა: ფილოსოფია და სოციალური თეორია ფაშიზმის პირისპირ.
მოკლე აღწერა:
სკოლაში განიხილება შემდეგი საკითხები: როგორ აისახა ფაშიზმის გამოცდილება ინტელექტუალთა შორის, რომლებიც მომსწრენი იყვნენ ევროპაში ფაშისტური და ნაცისტური რეჟიმების აღზევებისა? რა გამოხმაურება ჰპოვა ამგვარმა პროცესებმა უფრო გვიანდელ თეორეტიკოსთა ნააზრევში?
შევეცდებით, ფაშიზმის თეორიის ჭრილში გავიაზროთ და შევაფასოთ როგორც საქართველოში განვითარებული სოციალურ-პოლიტიკური პროცესები, ისე თანამედროვე სამყაროსათვის უაღრესად საჭირბოროტო თემები, როგორებიცაა: მიგრანტების პრობლემატიკა და მზარდი ნაციონალიზმი.
აკადემიური პერსონალი:
სკოლაში ლექცია-სემინარებს ჩაატარებენ ევროპასა და საქართველოში მოღვაწე პროფესორები და დოცენტები ფილოსოფიისა და სოციალური თეორიის დარგებში.
მონაწილეობის პირობები:
კონკურსში მონაწილეობის მიღება შეუძლიათ თბილისში არსებული უნივერსიტეტების, ქუთაისის აკაკი წერეთლის სახელმწიფო უნივერსიტეტის, ბათუმის შოთა რუსთაველის სახელმწიფო უნივერსიტეტისა და თელავის იაკობ გოგებაშვილის სახელობის სახელმწიფო უნივერსიტეტის ყველა საფეხურის სტუდენტებს.
ზამთრის სკოლის მონაწილეები შეირჩევიან ესეების კონკურსის საფუძველზე.
კონკურსში მონაწილეობის მისაღებად, გთხოვთ, 2016 წლის 17 იანვრის ჩათვლით, ელექტრონულ მისამართზე summerphilo@iliauni.edu.ge გამოგვიგზავნოთ თქვენი ბიოგრაფია (CV) და ესე (არაუმეტეს 2 გვერდისა) თემაზე: „როგორ შეგვიძლია განვსაზღვროთ ფაშიზმი და შემოიფარგლება თუ არა ის კონკრეტული ისტორიული პერიოდით?“
სტუდენტები, რომლებიც წარმატებით გაივლიან შესარჩევ კონკურსს, მოიპოვებენ სრულ დაფინანსებას ზამთრის სკოლაში მონაწილეობისათვის.
ლექცია–სემინარების მსვლელობა:
სკოლაში ლექცია-სემინარები ჩატარდება გერმანულ, ინგლისურ და ფრანგულ ენებზე, თანმიმდევრული ქართული თარგმანის თანხლებით.
სკოლა მოიცავს სრულ 7 სასწავლო დღეს (შუალედში ერთი საექსკურსიო დღით).
უცხოელი პროფესორების ლექცია-სემინარების საშუალო ხანგრძლივობა (შუალედში შესვენების ჩათვლით) იქნება 3 საათი; ქართულენოვანი ლექცია-სემინარების საშუალო ხანგრძლივობა – 2 საათი.
საკითხავი მასალა:
სკოლაში მონაწილეობის მისაღებად შერჩეულ სტუდენტებს სკოლის დაწყებამდე დაურიგდებათ რიდერები, რომლებშიც მოცემული იქნება თითოეულ სემინარზე განსახილველი პირველადი ტექსტები.
ზამთრის სკოლის აკადემიურ მხარდაჭერას უზრუნველყოფს ილიას სახელმწიფო უნივერსიტეტი, ფინანსურ მხარდაჭერას კი, ილიას სახელმწიფო უნივერსიტეტთან ერთად, უზრუნველყოფს ფონდი „ღია საზოგადოება – საქართველო“.

რიუდიგერ საფრანსკის "ბოროტება ანუ თავისუფლების დრამა" - "ფილოსოფიური ბიბლიოთეკის" მე-5 წიგნის პრეზენტაცია
2015-12-28 18:00
28 დეკემბერს, ორშაბათს 18:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება ილიაუნის სავლე წერეთლის ფილოსოფიის ინსტიტუტის თარგმანების სერიის – “ფილოსოფიური ბიბლიოთეკა” – მე-5 წიგნის პრეზენტაცია. თანამედროვე გერმანელი ფილოსოფოსისა და ლიტერატორის რიუდიგერ საფრანსკის წიგნი – “ბოროტება ანუ თავისუფლების დრამა” – ქართულ ენაზე თარგმნა ანა კორძაია-სამადაშვილმა (სამეცნიერო რედაქტორი – თამარ ცოფურაშვილი, კორექტორი – ჯულიეტა პაკაცოშვილი).
რიუდიგერ საფრანსკის “ბოროტება ანუ თავისუფლების დრამა” ეხება ბოროტების ცნების გადააზრებას რელიგიური, მეტაფიზიკური, ლიტერატურული თუ პოლიტიკური კონტექსტების გათვალისწინებით, წიგნი თანაბრად დააინტერესებს როგორც ფილოსოფიის, ასევე ლიტერატურის მოყვარულებს.
დრო: 28 დეკემბერი, 18:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ჭავჭავაძის გამზ. #32)
დასწრება თავისუფალია.

აშშ-ში მცხოვრები ცნობილი ქართველი ჯაზ-პიანისტისა და კომპოზიტორის, გიორგი მიქაძის, მასტერკლასი ილიაუნიში
2015-12-28 17:00
28 დეკემბერს, ორშაბათს, 17: 00 საათზე, ილიას სახელმწიფო უნივერსიტეტის თეატრის ფოიეში, ილიაუნის მუსიკის ცენტრის მოწვევით, აშშ-ში მცხოვრები ცნობილი ქართველი ჯაზ-პიანისტი და კომპოზიტორი, არაერთი მუსიკალური პრემიის მფლობელი, Berklee College of Music-ის კურსდამთავრებული, Manhattan School of Music-ის მაგისტრანტი გიორგი მიქაძე, ქართველი პუბლიკისთვის ჩაატარებს მასტერკლასს.
გიორგი მიქაძის შესახებ:
გიორგი მიქაძემ კლასიკური მუსიკალური განათლება საქართველოში მიიღო და აშშ-ში გამგზავრებამდე, როგორც კლასიკური მუსიკის შემსრულებელმა, არაერთი საერთაშორისო კონკურსისა და ფესტივალის ლაურეატობა მოიპოვა.
2010 წლიდან გიორგი ბოსტონის (შშ) ყველაზე პრესტიჟული Berklee College of Music-ის ერთ-ერთი წარმატებული სტუდენტი და პრეზიდენტის სტიპენდიატი გახდა. სწორედ მაშინ დაიწყო მისი, როგორც ჯაზ-შემსრულებლის, კომპოზიტორის, დირიჟორის, მენეჯერის და არანჟირებების ავტორის, წარმატებული კარიერა. 2014 წელს მუსიკოსი ნიუ-იორკის უდიდესი მუსიკალური ტრადიციების მქონე სახელოვნებო აკადემიის – Manhattan School of Music-ის სამაგისტრო პროგრამაზე ჩაირიცხა და 3 000 აპლიკანტს შორის აღმოჩნდა ერთადერთი მუსიკოსი, ვინც მაგისტრატურის სრული, ორწლიანი სასწავლო გრანტი (Full-tuition Scholarship grant for MA Program) მოიპოვა.
მუსიკოსი სისტემატურად მართავს კონცერტებს აშშ-ის ყველაზე პრესტიჟულ, ელიტარულ დარბაზებსა და ჯაზ-კლუბებში, როგორც კლასიკოსი, ისე ჯაზის, ბლუზის, გოსპელის, პოპის, ფანკის, Fusion-ის, R&B-ის, ელექტროაკუსტიკური, ექსპერიმენტული და მიკროტონალური მუსიკის შემსრულებელი. სწორედ ამიტომ მას ხშირად „უნივერსალურ მუსიკოსს“ უწოდებენ. მიუხედავად სტილური ორიენტირების მრავალფეროვნებისა, გიორგი საკომპოზიციო შემოქმედებაში ხშირად ეყრდნობა ქართული ხალხური მუსიკის მოტივებს. ამ მიმართულებით შექმნილი კომპოზიციებიდან აღსანიშნავია: „კავკასიური ნაგაზი“, „იგავის მოსმენის შემდეგ“, ნანა“, „საჭიდაო“ „აზამატი“, „სვანური ნანა“… მათში ორგანულადაა შერწყმული აფრო-ამერიკული ჯაზის, კლასიკისა და ქართული ფოლკლორული მუსიკის ელემენტები.
გიორგი მიქაძე არაერთი საერთაშორისო პრესტიჟული კონკურსის ლაურეატი და პრემიის მფლობელია.
გიორგი მიქაძის შესახებ დამატებითი ინფორმაცია იხილეთ ვებგვერდებზე: http://www.giorgimikadze.com/; https://www.youtube.com/watch?v=uil_KHY-XTE
დრო: 28 დეკემბერი, 17: 00 საათი
ადგილმდებარეობა: ილიაუნის თეატრის ფოიე (ჭავჭავაძის გამზ. #32)
დასწრება თავისუფალია.

საქართველოს პროსოპოგრაფია - პროექტის პრეზენტაცია და დისკუსია
2015-12-26 17:00
26 დეკემბერს, 17:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება ილიაუნის ლინგვისტურ კვლევათა ინსტიტუტის პროექტის პრეზენტაცია.
პროექტი – სახელწოდებით, საქართველოს პროსოპოგრაფია. პირველი რესპუბლიკის (1918-1921) პროსოპოგრაფიული ბაზა და სოციალური კლასტერების ანალიზი – მოამზადა ილიაუნის ლინგვისტურ კვლევათა ინსტიტუტის ციფრული ჰუმანიტარიის ჯგუფმა რატი გუმაშვილის, ნინო დობორჯგინიძის (პროექტის ხელმძღვანელი), თამთა თხელიძისა და თამარ კალხიტაშვილის (პროექტის კოორდინატორი) შემადგენლობით.
პრეზენტაციის ფარგლებში, მოეწყობა დისკუსია თემაზე: წყაროების დოკუმენტირების თანამედროვე სტანდარტი და ისტორიის სისტემური რევიზიის პრობლემები.
სპიკერები:
ლაშა ბაქრაძე, ნინო დობორჯგინიძე, თამარ კალხიტაშვილი, ოლივერ რაისნერი, ემზარ ჯგერენაია
სადისკუსიო კითხვები:
რატომ ვერ ხერხდება იმპერიული პროექტის ფარგლებში დაწერილი ჩვენი ისტორიის სისტემური რევიზია?
რატომ ჩამორჩება სავალალოდ ჩვენი ჰუმანიტარული და სოციალური კვლევები დასავლეთისას?
რამდენად ხელმისაწვდომია ქართულენოვანი საკვლევი მასალა?
დრო: 26 დეკემბერი, 17:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ჭავჭავაძის გამზ. #32)
